Locutorii comunei Sângereii Noi din Republica Moldova vor avea în curând acces la apă potabilă grație sprijinului oferit de România.
Proiectul în valoare de circa 413 mii de euro este pe ultima sută de metri. Aproape 200 de mii de euro din această sumă reprezintă sprijinul oferit de Guvernul României.
Astfel, ambasadorul României la Chișinău, Cristian-Leon Țurcanu, a mers luni, 20 mai, la fața locului pentru a vedea cum decurg lucrările.
„Și la Sângereii Noi, banii românești aduc apa curentă în casele oamenilor. Azi am avut deosebita plăcere să vizitez stația de aducțiune și distribuție a apei potabile pentru comuna Sângereii Noi, proiect finanțat de Guvernul României. A fi european înseamnă a avea acces la servicii de bază la standarde europene, înseamnă prosperitate pentru fiecare cetățean, oriunde ar locui, la sat sau la oraș. Împreună construim Moldova Europeană”, a informat ambasadorul Cristian-Leon Țurcanu.
Proiectul a demarat în toamna anului 2022 și ar urma să fie finalizat la sfârșitul lunii iunie. Acesta este finanțat prin Acordul dintre Guvernele de la București și Chișinău privind implementarea programului de asistență în baza unui ajutor financiar nerambursabil în valoare de 100 de milioane de euro acordat de România Republicii Moldova.